CELEX: 32017D0419(01)
Language: bg
Date: 2017-04-18 00:00:00
Title: Решение на Комисията от 18 април 2017 година относно Механизма за бежанците в Турция и за изменение на Решение C(2015) 9500 на Комисията от 24 ноември 2015 г.

19.4.2017   
            
            
               BG
            
            
               Официален вестник на Европейския съюз
            
            
               C 122/4
            
         РЕШЕНИЕ НА КОМИСИЯТА
   от 18 април 2017 година
   относно Механизма за бежанците в Турция и за изменение на Решение C(2015) 9500 на Комисията от 24 ноември 2015 г. (1)
   
   (2017/C 122/04)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 210, параграф 2 и член 214, параграф 6 от него,
   като има предвид, че:
   
               (1)
            
            
               С решение C(2015) 9500 final на Комисията бе създаден механизъм за координация — Механизмът за бежанците в Турция („Механизмът“), чрез който да се окаже помощ на Турция за посрещане на непосредствените хуманитарни нужди и нужди, свързани с развитието, на бежанците и приемащите ги общности, както и на националните и местните органи с цел управление и преодоляване на последиците от притока на бежанци. Целта на Механизма е да се координират и рационализират действията, финансирани от бюджета на Съюза, и приносът на двустранна основа от държавите членки.
            
         
               (2)
            
            
               На 3 февруари 2016 г. в рамките на Корепер представителите на правителствата на държавите членки постигнаха съгласие относно Общо разбиране за създаване на рамка за управление и обвързаност с условия за Механизма за бежанците в Турция между държавите — членки на ЕС, и Комисията (2) (наричано по-нататък „Общото разбиране“) и относно образец на сертификат за финансов принос, чрез който държавите членки се ангажират да предоставят вноските си за Механизма за бежанците в Турция.
            
         
               (3)
            
            
               На 3 февруари 2016 г. в рамките на Корепер държавите членки постигнаха съгласие да се премахнат упоменаванията на лихвите за забава по плащанията на вноските в проекта на Общото разбиране и в проекта на образеца на сертификат за финансов принос. Решение C(2016) 855 на Комисията измени Решение C(2015) 9500 final на Комисията с цел то да се приведе в съответствие с Общото разбиране.
            
         
               (4)
            
            
               Съгласно точка 2 от Общото разбиране Комисията отговаря за управлението на вноските в съответствие с Регламент (ЕС, Евратом) № 966/2012 (3) и с Делегиран регламент (ЕС) № 1268/2012 на Комисията (4). Това включва разпоредби за установяването на вземания (5) и за плащането на лихви за забава (6).
            
         
               (5)
            
            
               В член 83, параграф 1 от Делегиран регламент (ЕС) № 1268/2012 на Комисията е предвидено, че върху всяко вземане, което не е платено на крайната дата, посочена в дебитното известие, се начислява лихва, без да се засягат специфичните разпоредби, произтичащи от прилагането на нормативната уредба, приложима за съответния сектор.
            
         
               (6)
            
            
               Вноските на държавите членки за Механизма за бежанците в Турция са доброволни и за разлика от собствените ресурси не съответстват на вече съществуващо задължение. Поради това не е уместно да се изисква държавите членки да плащат лихви за забава по вноските си за Механизма за бежанците в Турция. Ето защо Решение C(2015) 9500 на Комисията следва да бъде съответно изменено, така че да се установи дерогация от член 83, параграф 1 от Правилата за прилагане на Финансовия регламент.
            
         
               (7)
            
            
               Комисията ще продължи да извършва мониторинг на навременното плащане на вноските на държавите членки за Механизма за бежанците в Турция, което е от основно значение за постигането на неговите цели, и да информира за него ръководния комитет на Механизма.
            
         
               (8)
            
            
               Настоящото решение следва да се прилага с обратно действие от 10 февруари 2016 г. — датата на приемане на Решение C(2016) 855 на Комисията, за да се обхванат вече направените от държавите членки вноски,
            
         РЕШИ:
   Член 1
   Решение C(2015) 9500 на Комисията се изменя, както следва:
   В член 6, параграф 3 се добавя следният текст:
   
      „По плащанията от държавите членки на вноски за Механизма за бежанците в Турция не се дължат лихви за забава.“
   
   Член 2
   Настоящото решение се прилага от 10 февруари 2016 г.
   
      Съставено в Брюксел на 18 април 2017 година.
      
         
            За Комисията
         
         Günther H. OETTINGER
         
            Член на Комисията
         
      
   
   
      (1)  Изменено с Решение С(2016) 855 final на Комисията.
   
      (2)  Вж. документ COMBUD 49/1/16 REV1.
   
      (3)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
   
      (4)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).
   
      (5)  Член 78 от Регламент (ЕС, Евратом) № 966/2012 и член 81 от Делегиран регламент (ЕС) № 1268/2012 на Комисията.
   
      (6)  Член 83 от Делегиран регламент (ЕС) № 1268/2012 на Комисията.